Finsk politi: Vurderer tre skoletrusler hver uke i snitt
12-åringen bak skoleskytingen i Finland avslørte seg ikke på forhånd. Det er uvanlig, ifølge Leif Malmberg i finsk politi. Han forteller om rundt 100 trusler mot skoler i Finland hvert skoleår. Det tilsvarer i snitt rundt tre trusler ukentlig, ifølge den finske kringkasteren Yle. Saken ble først omtalt i Norge av fagnettstedet Utdanningsnytt. Og selv om statistikken bygger på registreringer fra 2020 og 2019, så har tallet ikke blitt mindre de siste årene, ifølge finsk politi. – Som oftest kommer truslene via nettet. Noen skriver noe på sosiale medier, og på den måten får vi rede på hvem som kommer med dette, sier Malmberg som er kriminalkommissær ved Östra Nyland politidistrikt i Finland. – Uforsiktig ordbruk – Etter det må vi bestemme oss for om vi skal reagere og raskt rykke ut til skolen, legger han til. I de aller fleste tilfellene konkluderer trusselanalysene med at det dreier seg om uforsiktige utsagn, ofte kombinert med en lei følelse av ubehag, forteller Malmberg. Han understreker at elevenes vonde følelser selvsagt må håndteres og tas på alvor. I skoleskytingen i Vanda i Finland denne uken, døde en 12 år gammel elev av skuddskadene fra en annen 12-åring. I tillegg ble to jevnaldrende elever skadet. Eleven som skjøt har sagt i avhør at han ble utsatt for mobbing. Han hadde blitt overført til den aktuelle skoleåret sist høst - i starten av skoleåret. Politiets etterforskning har også avdekket at gjerningspersonen brukte et våpen til å true elever på vei til skolen. Malmberg i politiet sier det tross alt er svært sjelden at utgangen blir så tragisk som skoleskytingen i Vanda. Han tror det kan være fordi de har hatt en lav terskel for å agere på hensiktsmessig måte i skolestrussel-sakene. Ubetenksomhet – Når vi så får tak i den unge, så viser det seg mange ganger at det er ubetenksomhet eller rene barnestreker som ligger bak truslene, sier han. Den mistenkte 12-åringen brukte et skytevåpen som tilhørte et familiemedlem, opplyste politiet tirsdag. Han er under den kriminelle lavalder i Finland og kan derfor hverken pågripes eller fengsles. Den mistenkte er overlevert til sosialmyndighetenes varetekt etter politiavhør og foreløpige etterforskningstiltak. Skolestatsråden i Norge priser seg lykkelig for at vi her i landet hittil ikke har hatt skoleskytinger. – Voldshendelsen i Finland er dypt tragisk og uakseptabel. Heldigvis har vi ikke vært utsatt for så alvorlige handlinger i norske skoler. Det er viktig å fortsette å jobbe med forebyggende tiltak mot alle former for voldsutøvelse i barnehager og skoler, skrev kunnskapsminister Kari Nessa Nordtun (Ap) i en sms til VG tirsdag. Leif Malmberg i finsk politi er ikke spesielt redd for at andre elever skal bli «inspirert» til å forsøke å kopiere skoleskyting etter den tragiske hendelsen i Vanda sist tirsdag morgen. – Noen tror at det kan eskalere til en ny hendelse. Men jeg tror at vi kan påvirke situasjonen i retning av en avtagende trend, avslutter Malmberg.
12-åring bak skoleskyting i Finland etter å ha blitt mobbet Finsk politi avslører at de vurderer i snitt tre trusler mot skoler ukentlig Skoleskytingen i Vanda er sjelden og tragisk; politiet har lav terskel for å agere i trusselsaker Hendelsen i Finland som dypt tragisk og uakseptabel, og norske myndigheter vil fortsette å jobbe med forebyggende tiltak